b'\n_START_ARTICLE_\nDe Havilland D.H.98 Mosquito\n_START_SECTION_\nHistoria\n_START_PARAGRAPH_\nDe Havilland ehdotti aseistamatonta, puurakenteista ja suorituskykyist\xc3\xa4 pommitus- ja tiedustelukonetta syksyll\xc3\xa4 1938._NEWLINE_Rakentamistapaa oli 1937 k\xc3\xa4ytetty De Havilland D.H 91 Albatros postinkuljetus- ja matkustajakoneessa, jota ehdittiin valmistaa 7 kpl ennen sodan aiheuttamaa keskeytt\xc3\xa4mist\xc3\xa4._NEWLINE_Mosquito lensi ensilentonsa 25. marraskuuta 1940._NEWLINE_Se oli alussa halpa, sek\xc3\xa4 yksityisen\xc3\xa4 kokeiluna synnytetty. Siipirakenne oli liimattua koivu-balsapuuta, mik\xc3\xa4 teki siivest\xc3\xa4 kevyen mutta kest\xc3\xa4v\xc3\xa4n. Alussa RAF:n ylemm\xc3\xa4t upseerit eiv\xc3\xa4t hyv\xc3\xa4ksyneet sit\xc3\xa4. Puinen kone, jossa ei ollut puolustusaseistusta ja jossa luotettiin pelk\xc3\xa4st\xc3\xa4\xc3\xa4n suorituskykyyn oli radikaali. Ehdotus otettiin esiin uudelleen sodan sytytty\xc3\xa4. Osasyyn\xc3\xa4 oli huoli strategisten metallien riitt\xc3\xa4vyydest\xc3\xa4 Saksan sukellusveneuhan vuoksi. Sen t\xc3\xa4rkeysj\xc3\xa4rjestys vaihteli maihinnousun uhan kiirehtiess\xc3\xa4 tuotannossa olevien tyyppien massavalmistusta._NEWLINE_Lentokone osoitti lopulta monik\xc3\xa4ytt\xc3\xb6isyytens\xc3\xa4 h\xc3\xa4vitt\xc3\xa4j\xc3\xa4n\xc3\xa4, pommittajana ja tiedustelukoneena. Konetyyppi oli inhottu sek\xc3\xa4 Luftwaffessa ett\xc3\xa4 v\xc3\xa4est\xc3\xb6n keskuudessa, sill\xc3\xa4 se oli rakenteensa ansiosta vaikea havaita tutkalla ja suorituskykyisen\xc3\xa4 kykeni v\xc3\xa4ltt\xc3\xa4m\xc3\xa4\xc3\xa4n h\xc3\xa4vitt\xc3\xa4ji\xc3\xa4. Pienin osastoin tai yksitt\xc3\xa4in tehdyt y\xc3\xb6lliset hy\xc3\xb6kk\xc3\xa4ykset aiheuttivat v\xc3\xa4est\xc3\xb6\xc3\xa4 raivostuttavia ilmah\xc3\xa4lytyksi\xc3\xa4._NEWLINE_Mosquitoon asennettiin Oboe-tarkkuussuuntimet, joilla se pystyi Pathfinder-toimintaan. Kone merkitsi per\xc3\xa4ss\xc3\xa4 seuraaville pommittajavirroille sopivat pommituskohteet merkkisoihtujen avulla. Y\xc3\xb6h\xc3\xa4vitt\xc3\xa4j\xc3\xa4versioon tulivat_NEWLINE_tutkan lis\xc3\xa4ksi "Serrate"- ja "Perfectos"- laitteet. "Serrate" ilmaisi ja paikansi saksalaisten y\xc3\xb6h\xc3\xa4vitt\xc3\xa4jien tutkal\xc3\xa4hetteen, "Perfectos"  omakonetunnuksen l\xc3\xa4hetteen.\n_START_SECTION_\nTiedustelukone\n_START_PARAGRAPH_\nEnsimm\xc3\xa4inen Mosquiton malli oli PR.I, jossa oli kamera tiedustelukuvien ottamista varten. Mallissa PR.VIII oli uudet kaksivaiheisella ahtimella varustetut versiot moottorista; suorituskyky suurissa korkeuksissa parani selv\xc3\xa4sti. Mallissa PR.XVI oli paineistettu ohjaamo ja toisen moottorin py\xc3\xb6rimissuunta oli vaihdettu jotta moottorien v\xc3\xa4\xc3\xa4nn\xc3\xb6t kumoaisivat toisensa. Lis\xc3\xa4ksi koneen pommikuiluun oli asennettu kolme lis\xc3\xa4polttoaines\xc3\xa4ili\xc3\xb6t\xc3\xa4.\n_START_SECTION_\nPommittaja\n_START_PARAGRAPH_\nPommikoneversiossa B.IV oli lasinen nokka pommit\xc3\xa4ht\xc3\xa4int\xc3\xa4 varten. Koneessa ei ollut puolustusaseistusta, koska sit\xc3\xa4 ei tarvittu koneen nopeuden ansiosta ja se olisi tuonut vain lis\xc3\xa4\xc3\xa4 painoa. Koneessa oli kaksiosainen pommikuilu, jossa se pystyi kuljettamaan yhteens\xc3\xa4 nelj\xc3\xa4 227\xc2\xa0kg pommia._NEWLINE_Mallissa B.V oli siipiin lis\xc3\xa4tty ripustimet 227\xc2\xa0kg pommeille tai lis\xc3\xa4polttoaines\xc3\xa4ili\xc3\xb6ille. Mallissa B.IX oli uudet kaksivaiheisella ahtimella varustetut versiot moottorista; suorituskyky suurissa korkeuksissa parani selv\xc3\xa4sti. Mallissa B.XVI oli paineistettu ohjaamo ja toisen moottorin py\xc3\xb6rimissuunta oli vaihdettu jotta moottorien v\xc3\xa4\xc3\xa4nn\xc3\xb6t kumoaisivat toisensa. Lis\xc3\xa4ksi koneeseen voitiin asentaa pullistettu pommiluukku yhden j\xc3\xa4re\xc3\xa4n Barnes Wallisin suunnitteleman 1800\xc2\xa0kg pommin kuljettamista varten.\n_START_SECTION_\nY\xc3\xb6h\xc3\xa4vitt\xc3\xa4j\xc3\xa4\n_START_PARAGRAPH_\nEnsimm\xc3\xa4inen y\xc3\xb6h\xc3\xa4vitt\xc3\xa4j\xc3\xa4versio koneesta oli NF.II. Koneessa oli nokassa tutka vihollislentokoneiden havaitsemiseksi y\xc3\xb6ll\xc3\xa4 ja aseistuksena oli nelj\xc3\xa4 20\xc2\xa0mm tykki\xc3\xa4 nokan alla sek\xc3\xa4 nelj\xc3\xa4 .303 (7,7\xc2\xa0mm) kaliiperin konekiv\xc3\xa4\xc3\xa4ri\xc3\xa4 nokassa. Kone otettiin k\xc3\xa4ytt\xc3\xb6\xc3\xb6n joulukuussa 1941._NEWLINE_Mallissa NF.XII oli kehittyneempi senttimetriluokan taajuudella toimiva tutka. Uuden AI.Mk IX -tutkan antennin takia nokan konekiv\xc3\xa4\xc3\xa4rit jouduttiin poistamaan, jolloin aseistukseksi j\xc3\xa4i nelj\xc3\xa4 20mm tykki\xc3\xa4. Mallissa NF.XVII oli viel\xc3\xa4 uudempi tutka. Mallissa NF.XIX oli uudemmat Merlin 25 -moottorit. Mosquito-y\xc3\xb6h\xc3\xa4vitt\xc3\xa4jill\xc3\xa4 saavutettiin sodan aikana noin 600 ilmavoittoa ja ammuttiin alas 486 V1-ohjusta.\n_START_SECTION_\nH\xc3\xa4vitt\xc3\xa4j\xc3\xa4-pommittaja\n_START_PARAGRAPH_\nMalli FB.VI kehitettiin h\xc3\xa4vitt\xc3\xa4j\xc3\xa4-pommittajaksi. Y\xc3\xb6h\xc3\xa4vitt\xc3\xa4j\xc3\xa4n aseistus s\xc3\xa4ilytettiin ja taaempi pommikuilu otettiin k\xc3\xa4ytt\xc3\xb6\xc3\xb6n. Sinne mahtui kaksi 227\xc2\xa0kg pommia. Lis\xc3\xa4ksi siipiin lis\xc3\xa4ttiin ripustimet kahdelle 227\xc2\xa0kg pommille. Jotkut h\xc3\xa4vitt\xc3\xa4j\xc3\xa4-pommittajamallit aseistettiin my\xc3\xb6s raketeilla. Rakettien osuminen varmistettiin ampumalla 20\xc2\xa0mm tykeill\xc3\xa4 juuri ennen laukaisua: kun tykkien ammukset osuivat maaliin, oli oikea hetki laukaista raketit. Menetelm\xc3\xa4n kehitti uusiseelantilainen majuri E. W. Tacon Bristol Beaufighter -koneella _NEWLINE_Mallissa FB.XVIII 20mm tykkien tilalla oli yksi 57. mm:n Molins -tykki. Ase oli muunnos QF 6 pdr -panssarintorjuntatykist\xc3\xa4. Versiota valmistettiin 25 kpl rannikkolennostolle ja se oli tarkoitettu hy\xc3\xb6kk\xc3\xa4yksiin sukellusveneit\xc3\xa4 ja pinta-aluksia vastaan. Siin\xc3\xa4 oli lis\xc3\xa4panssarointia miehist\xc3\xb6n ja moottoreiden suojaksi. Rakettien vaihtoehtona oli kaksi 227\xc2\xa0kg:n pommia tai kaksi 454 litran lis\xc3\xa4polttoaines\xc3\xa4ili\xc3\xb6t\xc3\xa4._NEWLINE_Tykki yhdess\xc3\xa4 rakettien kanssa antoi Mosquitolle erinomaisen tulivoiman. Vaikka kanuuna kykeni puhkomaan sukellusveneiden kylki\xc3\xa4 vaivatta, sen laukaisu vaati tasaisen t\xc3\xa4ht\xc3\xa4yksen, joka raketteja k\xc3\xa4ytett\xc3\xa4ess\xc3\xa4 oli hy\xc3\xb6dyt\xc3\xb6n niiden joka tapauksessa kehnon tarkkuuden takia. Lis\xc3\xa4ksi tykki\xc3\xa4 vailla lent\xc3\xa4v\xc3\xa4t Mosquitot eiv\xc3\xa4t joutuneet kantamaan mukanaan tykin ja sen ammusten tuottamaa lis\xc3\xa4painoa._NEWLINE_Yksi tykill\xc3\xa4 varustettu Mosquito tuhosi saksalaisen h\xc3\xa4vitt\xc3\xa4j\xc3\xa4laivan Biskajanlahdella. Alus j\xc3\xa4i kellumaan paikalleen koneisto hajalle ammuttuna, ja kaksi paikalle kutsuttua puolalaista B-24 Liberator -pommittajaa upotti sen. Mosquito-lentue 140. suoritti onnistuneen tarkkuuspommituksen Gestapon p\xc3\xa4\xc3\xa4majaan K\xc3\xb6\xc3\xb6penhaminan keskustassa 21. maaliskuuta 1945. Samoin hy\xc3\xb6k\xc3\xa4ttiin: niin V-1 ja V-2 kostoaseitten laukaisutukikohtia vastaan, kuin Gestapon p\xc3\xa4\xc3\xa4majaa vastaan Haagissa.\n_START_SECTION_\nKuljetuskone\n_START_PARAGRAPH_\nKonetta k\xc3\xa4ytettiin my\xc3\xb6s arvokkaan rahdin kuljettamiseen, mutta se tehtiin koneen normaaleilla malleilla; erillist\xc3\xa4 kuljetuskonemallia koneesta ei ollut. Koska Mosquiton tiedusteluversiot olivat nopeita (685\xc2\xa0km/h), ja kykeniv\xc3\xa4t lent\xc3\xa4m\xc3\xa4\xc3\xa4n korkealla (13 100 m): niin ne olivat k\xc3\xa4yt\xc3\xa4nn\xc3\xb6llisi\xc3\xa4 n\xc3\xa4ihin teht\xc3\xa4viin.\n_START_SECTION_\nPathfinder - Polunl\xc3\xb6yt\xc3\xa4j\xc3\xa4\n_START_PARAGRAPH_\nOsaa t\xc3\xa4m\xc3\xa4n tyypin koneista k\xc3\xa4ytettiin etsim\xc3\xa4\xc3\xa4n Liittoutuneiden pommituslennostolle pommituskohteita Akselivaltojen alueelta. N\xc3\xa4m\xc3\xa4 Polunl\xc3\xb6yt\xc3\xa4jiksi kutsutut koneet etsiv\xc3\xa4t kohteensa Oboe-tarkkuussuuntimien avulla, sek\xc3\xa4 merkitsiv\xc3\xa4t kohteensa sitten havainnointisoihtuja eli merkkivaloja k\xc3\xa4ytt\xc3\xa4en. Muita suunnistukseen k\xc3\xa4ytettyj\xc3\xa4 apulaitteita olivat briteill\xc3\xa4, sek\xc3\xa4 H2S ett\xc3\xa4 GEE.\n_START_SECTION_\nK\xc3\xa4ytt\xc3\xb6 Pohjoismaissa\n_START_PARAGRAPH_\nPohjoismaista Norja ja Ruotsi k\xc3\xa4yttiv\xc3\xa4t t\xc3\xa4t\xc3\xa4 konetyyppi\xc3\xa4. Ruotsi osti vuonna 1948 60 kappaletta N.F. Mark XIX -y\xc3\xb6h\xc3\xa4vitt\xc3\xa4ji\xc3\xa4. Ruotsin ilmavoimien mallitunnus konetyypille oli J30.'